Fra starten af næste uge åbner Region Nordjylland for booking af tider til corona-vaccination for alle borgere i Jammerbugt Kommune, der er +65 år, og som modtager personlig pleje og praktisk bistand. Det skriver Jammerbugt Kommune i en pressemeddelelse. Det er endnu usikkert, om tidsbestillingen åbner i løbet af mandagen 4. januar 2021, eller om det først bliver i købet af tirsdag eller onsdag i uge 1. Det afhænger af, hvornår Statens Serum Institut bliver klar med at sætte bookingsystemet op, da de skal sikre, at det kun er borgere, hvis CPR-numre som er registreret, der skal kunne booke tider. Vaccinationen starter 11. januar Borgere i Jammerbugt Kommune skal også først forvente at kunne bestille tider til selve vaccinationen fra mandag 11. januar 2021. Årsagen er, at vaccinerne, Moderna, først kommer til Danmark kort tid inden. For gangbesværede eller lignende kan man få tilbudt kørsel til vaccinationscentrene. De vil få nærmere besked fra kommunen. Beboere og ansatte på plejecentre i Jammerbugt Kommune bliver også tilbudt vaccination i næste uge. Det kommer til at ske fra tirsdag 6. januar og onsdag 7. januar 2021. Ekstraordinære test I næste uge vil der i Jammerbugt Kommune desuden være yderligere fokus på tests. Det sker for at sikre smitteopsporing forinden vaccinationerne. Det er Falck, som gennemfører testene. Tilbuddet om quick-test i Brovst Hallen udvides også, og dermed kan borgere blive testet uden tidsbestilling både tirsdag 5. januar og onsdag 6. januar 2021 – begge dage fra klokken 9 til 17.

Referat:
Fra uge 1 kan borgere, der er over 65 år, som modtager personlig pleje og praktisk bistand i Jammerbugt Kommune begynde at booke tider til corona-vaccination.